Virallinen lehti nro C 132 , 28/04/1997 s. 0029



B4-0147, 0148, 0149, 0151, 0152, 0153 ja 0155/97 Päätöslauselma geneettisesti muunnetusta maissista Euroopan parlamentti, joka - ottaa huomioon geneettisesti muunnettujen organismien tarkoituksellisesta levittämisestä ympäristöön annetun neuvoston direktiivin 90/220/ETY ((EYVL L 117, 8.5.1990, s. 15)), - ottaa huomioon komission 23. tammikuuta 1997 tekemän päätöksen geneettisesti muunnetun maissin markkinoille saattamisesta, mistä Ciba-Geigy ilmoitti neuvoston direktiivin 90/220/ETY mukaisesti ((EYVL L 31, 1.2.1997, s. 69)), - ottaa huomioon niiden kolmen tiedekomitean (elintarvikealan tiedekomitea, eläinten ravitsemusta käsittelevä tiedekomitea ja torjunta-aineita käsittelevä tiedekomitea) johtopäätökset, joita komissio on kuullut asiasta, - ottaa huomioon bioturvallisuudesta ja elintarvikkeiden turvallisuudesta 14. marraskuuta 1996 antamansa päätöslauselmat ((EYVL C 362, 2.12.1996, s. 277)), - ottaa huomioon Euroopan parlamentin ja neuvoston asetuksen (EY) 258/97 uuselintarvikkeista ja elintarvikkeiden uusista ainesosista ((EYVL L 43, 14.2.1997, s. 1)), - ottaa huomioon komission maanantaina 7. huhtikuuta 1997 antaman julkilausuman, A. ottaa huomioon, että toimivaltaiset kansalliset viranomaiset eivät päässeet yksimielisyyteen Ciba-Geigyn hakemuksen hyväksymisestä; ottaa huomioon, että komissio teki päätöksensä siitä huolimatta, että suurin osa jäsenvaltioista (kolmetoista viidestätoista) vastusti tämän maissin markkinoille saattamista, B. ottaa huomioon, että komission 18. joulukuuta 1996 käymien keskustelujen pöytäkirja paljastaa hälyttävää todistusaineistoa siitä, että taloudelliset ja kaupalliset paineet asetettiin kansanterveyttä ja ympäristönsuojelua koskevien näkökohtien edelle, C. ottaa huomioon, että kuluttajat ovat sangen huolestuneita geneettisesti muunnetuista tuotteista; ottaa huomioon, että kuluttajien luottamus on jo kärsinyt BSE-kriisin vuoksi, D. ottaa huomioon, että edellä mainittu uuselintarvikkeita ja elintarvikkeiden uusia ainesosia koskeva Euroopan parlamentin ja neuvoston asetus sisältää geneettisesti muunnettujen elintarvikkeiden merkitsemistä koskevia säännöksiä, E. katsoo, että on olemassa edelleenkin vakavia epäilyksiä nyt markkinoille saattamiseen hyväksytyn geneettisesti muunnetun maissin turvallisuudesta; muistuttaa toisaalta siitä, että direktiivin 90/220/ETY mukainen sääntelykomitea kieltäytyi hyväksymästä geneettisesti muunnetun maissin saattamista markkinoille, ja toisaalta elintarvikealan tiedekomitean johtopäätöksistä koskien antibiooteille vastustuskykyisen merkkigeenin siirtymisriskiä ihmiseen, F. huomauttaa, että on olemassa muuta tieteellistä todistusaineistoa, jota komissio ja sen neuvonantajat eivät näytä ottaneen huomioon, G. ottaa huomioon, että tällä hetkellä ei ole saatavissa perusteellista tutkimustietoa geenimanipulaatioiden pitkäaikaisvaikutuksista, H. ottaa huomioon, että geenimaissin tuonti asettaa eurooppalaiset tuottajat erityisen epäedulliseen kilpailuasemaan ja pakottaa heidät käyttämään geneettisesti muunnetuista organismeista valmistettuja siemeniä, I. ottaa huomioon, että Bt-toksiinin laaja-alainen käyttö on ympäristön kannalta huolestuttavaa, J. ottaa huomioon mahdollisuuden, että maissin kyky vastustaa torjunta-aineita voi pitkällä aikavälillä johtaa torjunta-aineiden lisääntyvään käyttöön; 1. Toistaa kantansa, että elintarvikkeiden turvallisuuden ja siten kuluttajien terveyden on oltava etusijalla kaikissa elintarvikkeiden markkinoille saattamista koskevissa päätöksissä; katsoo, että avoimuus kuluttajia kohtaan on taattava; 2. Pahoittelee, että kaupalliset näkökohdat ovat ilmeisesti tähän asti hallinneet päätöksentekoprosessia; pyytää painokkaasti, että elintarvikkeiden turvallisuus ja terveydelliset näkökohdat asetettaisiin etusijalle tulevaisuudessa; 3. Pahoittelee myös sitä, että Maailman kauppajärjestön (WTO) voimassa olevien sääntöjen mukaan tuontimaan on todistettava tuotteen vahingollisuus sen sijaan, että tuotteen viejän olisi todistettava sen vaarattomuus, mikä korostaa myös sitä, että kauppaan liittyvät näkökohdat on päätöksenteossa asetettu etusijalle; 4. Pyytää komissiota julkaisemaan täydellisinä kolmen tiedekomitean tieteelliset selvitykset, joiden perusteella komissio on tehnyt päätöksensä, sekä käytettyjen asiantuntijoiden nimet; 5. Arvostelee komissiota vastuuntunnon puutteesta, kun se päätti yksipuolisesti sallia geneettisesti muunnetun maissin markkinoille saattamisen huolimatta jäsenvaltioiden ja Euroopan parlamentin kielteisistä kannoista ja ennen uuselintarvikkeita ja elintarvikkeiden uusia ainesosia koskevan Euroopan parlamentin ja neuvoston asetuksen voimaantuloa; 6. Panee merkille, että tietyt Euroopan unionin jäsenvaltiot, kuten Itävalta ja Luxemburg, ovat toteuttaneet toimenpiteitä kieltääkseen geneettisesti muunnetun maissin markkinoille saattamisen direktiivin 90/220/ETY 16 artiklaa soveltamalla ja että näiden maiden tekemät ilmoitukset sisältävät niiden päätöstä tukevia uusia tieteellisiä todisteita, jotka osoittavat niiden päätöksen perustelluksi ja jotka komissio ja sen asianomaiset komiteat aikovat tutkia perusteellisesti; 7. Pahoittelee erityisesti sitä, että komissio ei ottanut riittävästi huomioon varovaisuusperiaatetta kuluttajien terveyden, ympäristön suojelun sekä tuottajien huolestuneisuuden suhteen; pahoittelee yksinkertaisen ja selkeän tiedon puutetta niistä syistä, jotka saivat komission tekemään päätöksen, jolla on tällaisia vaikutuksia jokaiseen EU:n kansalaiseen; 8. Pyytää näin ollen, että hyväksymismenettely aloitettaisiin uudelleen ja lupa keskeytettäisiin, kunnes uudet tutkimukset on saatettu päätökseen; 9. Epäilee komission yksiköiden keskinäisten yhteistyö- ja kuulemismenettelyiden luotettavuutta; 10. Pyytää, että geneettisesti muunnettujen tuotteiden markkinoille saattamisen hyväksymismenettelyjä tarkistettaisiin, jotta ne heijastaisivat oikealla tavalla jäsenvaltioiden ja Euroopan parlamentin demokraattisesti ilmaisemaa mielipidettä; 11. On sitä mieltä, että tapa, jolla tätä geneettisesti muunnettua maissia on tutkittu ja se on hyväksytty, osoittaa jälleen kerran, että nykyisiä komitologiamenettelyjä on tarkasteltava uudelleen, ja vahvistaa kantansa, että tämä olisi tehtävä hallitusten välisen konferenssin yhteydessä; kehottaa jäsenvaltioita tekemään asianmukaiset johtopäätökset komitologiajärjestelmän tarkistamisen tarpeellisuudesta; 12. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.